Safet (Nihad Krupić)/IV
<s>U bolnicu se, kasno popodne, vratiše Alma, Esma i Beki.</s><s>Ušle su tiho.</s><s>Safeta nije bilo u krevetu.</s><s>Neka mlada žena je mijenjala posteljinu i slagala njegove stvari na sto, dok je druga nešto zapisivala u karton.</s><s>Esma je sjela na stolicu i zaplakala.</s><s>Alma i Beki su mirno, bez riječi, pogledale u medicinsku sestru.</s><s>Tiho im je rekla da je Safet umro prije petnaest minuta i da su ga odvezli iz sobe.</s>

<s>Esma pogleda na mali kasetofon.</s><s>Još je radio.</s><s>Uze ga, stavi slušalice na uši i priđe prozoru.</s><s>Na zamagljenom staklu ugleda otiske prstiju, poklopi ih svojim, dok su joj se suze slivale niz lice.</s>

<s>Beki priđe stolu i stavi u svoju torbicu Safetov novčanik, preostale dokumente i nekoliko audiokaseta.</s>

<s>Safetova dženaza je prošla mirno.</s><s>Na prohladnom i kišovitom danu se iskupilo tridesetak ljudi, uglavnom nedavno pristiglih Bošnjaka koji su ga poznavali.</s><s>Osim njih i njegove familije, bilo je prisutno i nekoliko Kanađana.</s><s>Dok je imam klanjao dženazu, Safetove kćerke i žena su imale čudan izraz na licu.</s><s>Nisu poznavale muslimanske običaje i kao da su jedva čekale da se sve završi i da napuste groblje.</s>

<s>Sedam dana poslije dženaze, Zikrija je došao u Safetovu kuću – po kasete i da upita Beki je li našla ček koji je Safet namijenio šehidskoj djeci u Bosni.</s><s>Padala je kiša.</s><s>Parkirao je automobil u prostranom dvorištu pored Safetovom «chevroleta» na kojem je pisalo: “Prodaje se”.</s><s>Zikrija podignu pogled prem kućnim vratima.</s><s>Iznad njih više nije bilo velikog bosanskog grba sa ljiljanima.</s><s>Okrenu se i, pri kraju dvorišta, bliže glavnoj cesti, zapazi kante za smeće.</s><s>Bile su pune.</s><s>Jedna je bila prevrnuta.</s><s>Ugleda rasute audio i videokasete bosanskih sevdalinki, časopise, knjige i nekoliko islamskih priručnika.</s><s>Uze nekoliko kaseta.</s><s>Zatim istrese sadržaj druge kante.</s><s>Prosu se na desetine kaseta i kompleti brojeva magazina «Ljiljan».</s>

<s>Sve je bilo uništeno.</s>

<s>Pogleda prema kući.</s><s>Iza velikog prozora u dnevnoj sobi, stajala je Beki.</s><s>Pogledi im se sretoše.</s><s>Zikrija osjeti prezir u njenim očima.</s><s>Kao da je željela svu besmislenost i zabludu njenog i Safetovog dugogodišnjeg zajedničkog života istresti pogledom na njegovog prijatelja iz domovine.</s><s>Zikrija shvati da tu nema šta tražiti.</s>

<s>Čovjeka koji ga je sa radošću dočekivao u ovom istom dvorištu, više nije bilo.</s><s>Otišao je zauvijek od ljudi i mjesta kojima nikad nije ni pripadao.</s><s>Krenu prema svom automobilu.</s><s>Sjede u njega, upali mašinu i napusti nekadašnju Safetovu kuću.</s>

<s>Safet (Nihad Krupić)</s>

